菰菜
作者：周弼
朝代：宋

paragraphs: 江邊野灘多老菰，抽心作穗秋滿湖。
拂開細穀芒敷舒，中有一米連三稃。
剖之粒粒皆尖小，整齊遠過占城稻。
不煩舂簸即晨炊，更勝青精顔色好。
尋常艱得此欣逢，默計五升當百叢。
雨多水長倍加益，十里定收三十鍾。
野人獲之亦自足，何用虛靡太倉粟。
連日秋風思故鄉，况復家田有茅屋。
墜網重腮鱸已鮮，蓴絲牽葉又流涎。
急歸收穫蘋溪畔，細撥蘆花撐釣船。